Imtella' Jannar 6, 2022 - Aġġornata 6 Ta' Jannar, 2022 5:43pm Rapport: Glen Falzon Pospost il-ġuri ta' Vince Muscat magħruf bħala 'Il-Koħħu' wara li l-Qorti ordnat li terġa' tinfetaħ il-kumpilazzjoni biex il-Qorti tal-Maġistrati tisma' x-xhieda ta' Darren Debono magħruf bħala 'It-Topo' kontra Vince Muscat dwar l-attentat ta' serqa mill-Kwartieri Ġenerali tal-Bank HSBC f'Ħal Qormi fl-2010. Dan l-iżvilupp seħħ l-għada li Debono wieġeb ħati għall-involviment tiegħu fl-istess attentat ta' serqa u ngħata sentenza ta' 10 snin u nofs ħabs effettivi. Id-difiża ta' Debono qalet li ntlaħaq ftehim mal-Avukat Ġenerali għal piena ta' priġunerija mnaqqsa billi Debono se jixhed f'ġuri kontra l-istess Muscat dwar dan il-każ. Darren Debono magħruf bħala 'It-Topo' ġie kkundannat 10 snin u nofs ħabs wara li wieġeb ħati għall-involviment tiegħu fl-attentat ta' serqa mill-Kwartieri Ġenerali tal-HSBC f'Ħal Qormi fl-2010. L-akkużat ġie mmultat €18,000. L-avukat ta' Debono, Edward Gatt qal li mhux se jappella mis-sentenza. Dawn l-iżviluppi seħħew wara li d-difiża laħqet ftehim mal-Avukat Ġenerali biex Debono jingħata sentenza mnaqqsa, bil-patt u l-kundizzjoni li jippreżenta l-provi kollha fix-xhieda tiegħu fil-każ kontra Vince Muscat magħruf bħala 'Il-Koħħu'. Il-Koħħu bħalissa qed jiskonta piena ta' 15-il sena ħabs wara li ammetta l-involviment tiegħu fil-qtil ta' Daphne Caruana Galizia. Iż-żewġt irġiel huma akkużati bl-attentat ta' serqa mill-istess bank fl-2010 u b'attentat ta' qtil ta' żewġ kuntistabbli tal-Pulizija. L-akkużat l-ieħor hu Fabio Psaila li ta ruħu b'idejh lill-Pulizija f'Diċembru tal-2010 wara li safa ferut waqt attentat ta' serqa oħra, din id-darba minn ħanut tal-ġojjellerija f'Ħ’Attard. Hu wkoll se jgħaddi ġuri. Fl-attentat ta’ serqa mill-Bank HSBC f’Ħal Qormi, l-akkużati kienu libsin parrokka u mustaċċi foloz f’tentattiv li jogħstru l-identità tagħhom. Il-Pulizija kienu waslu fil-post wara li kienu rċevew informazzjoni dwar attività suspettuża fil-binja. Malli l-Pulizija waslu fil-post, vettura li kienet ipparkjata quddiem il-bank ħarbet mill-post, bl-uffiċjali tal-Pulizija kienu marru jsegwuha. L-uffiċjali iżda kellhom jirritornaw għax intalbu jintervjenu fil-bank minħabba li t-tlitt irġiel kienu għadhom ġewwa. Fl-attentat ta’ serqa ġew sparati għexieren ta’ tiri bejn il-ħallelin u l-Pulizija, b’wieħed mill-uffiċjali qed jitlob biex ma jixhidx minħabba t-trawma li sofra. L-irġiel xorta kien rnexxielhom jaħarbu mill-post f’karozza oħra. Fl-istess ġurnata li Debono ngħata s-sentenza ta’ ħabs, kellu jibda jinstema’ l-ġuri ta’ Muscat dwar l-involviment tiegħu fl-istess każ. Id-difiża ta’ Muscat, l-Avukati Franco Debono u Roberto Montalto, qalu li l-ġuri ta’ Muscat għandu jiġi pospost għax argumentat li Debono għadu qatt ma xehed fil-kumpilazzjoni tax-xhieda dwar l-istess każ. L-Avukati Giannella Busuttil u Francesco Refalo mill-Uffiċċju tal-Avukat Ġenerali insistew li Debono għandu jixhed fil-ġuri ta’ Muscat. Il-Qorti, ippreseduta mill-Imħallef Giovanni Grixti, wara li semgħet l-argumenti taż-żewġ naħat, ipposponiet il-ġuri li kellu jibda jinstema’ l-Ħamis filgħodu u ordnat li l-proċeduri jintbagħtu quddiem il-Qorti tal-Maġistrati biex tinstema’ x-xhieda ta’ Debono fil-kawża li l-Pulizija għandha kontra l-Koħħu. Il-ġuri ġie pospost għal żmien indefinit.